Foto’s: Opgetof en afgestof vir asblikdag, inkopiesTimea Kulscar van Kaapstad in haar spesiale rok vir haar besoek aan die winkels. (Foto: @livetheflowlife) ŉ Hele paar Suid-Afrikaners het besluit die 21 dae van afsondering is beslis nie ŉ rede om die heeldag in ŉ sweetpak of pajamas rond te sit nie. Inteendeel, hulle het hierdie week reeds hul spoggerigste (of verspotte) klere agter in die kas gaan uithaal en afgestof. Dié klere word nou aangetrek vir spesiale geleenthede soos asblikdag, om uit te gaan om noodvoorraad aan te vul by die supermark, of om die hond buite toe te vat om ŉ draai te gaan loop vir al sy noodsaaklikste besighede. Hanlie Klein, ŉ inwoner van die Irene Glen-landgoed naby die Rietvlei-natuurreservaat in Centurion, Pretoria, sê sy het die idee gekry by ŉ vriendin wat vir haar ŉ video aangestuur het van ŉ vrou wat haarself spesiaal mooi aantrek om die vullis uit te gaan sit. “Ek het die video met die vroue op ons landgoed se WhatsApp-groep gedeel. Almal was so oulik om daarna sommer spontaan self te besluit om op te dress om hulle asblikke uit te sit. “Ons wou maar net almal mekaar laat glimlag. Ek is taamlik seker daar sal komende Woensdag weer aangetrek word vir die asblik-uitsit-geleentheid en dit sal vir my heerlik wees as ander mense ook by ons aansluit vir die geleentheid,” het Nel gesê. Kapenaars het ook beslis geensins hierdie week teruggestaan nie! Timea Kulscar, ŉ lewensafrigter wat in ŉ klein woonstelletjie in Kaapstad woon, moes op die vierde dag van inperking uitgaan om ŉ paar noodsaaklike items by die supermark aan te skaf. “Ek moes na Clicks en Pick n Pay stap en ŉ besonderse rok was eenvoudig onontbeerlik. Dit was vir my belangrik om mense te laat glimlag, veral die mense wat steeds in die winkels in hierdie tyd van afsondering moet werk. “Die bonus van my rok was dat dit natuurlik gemaak is om die nodige sosiale afstand te behou,” skerts sy. Nog ŉ Kapenaar, Sivu Nobo, ŉ professor in bemarking wat in dieselfde woonstelblok as Kulscar woon, het sy mooiste Sondagpak aangetrek om sy hond na die woonstel se grasperk te neem. Nicki Ellis se gesin het ook soos ŉ advertensie uit ŉ glanstydskrif gelyk toe hulle Dinsdag hul asblikke uitgeneem het. Maroela Media hoop die foto’s kikker sommer jou Vrydag ook op!